Hajde, dušo, da igramo malo / Slikarka
Hajde dušo da igramo malo / Slikarka je singl sarajevske i jugoslavenske pop grupe Rezonansa. Nekadašnja beogradska izdavačka kuća PGP RTB ga je objavila 1976. godine. Muziku za naslovnu pjesmu "Hajde dušo da igramo malo" napisao je Brano Likić, a tekst njegova sestra Branka Likić. Muzički aranžman napisao je Julio Marić. Počinje u malo bržem 7/8 ritmu koji je veoma popularan u narodnoj plesnoj muzici (lesnoto) u Sjevernoj Makedoniji, Bugarskoj i nekim dijelovima drugih balkanskih zemalja. Kao i na prethodnoj singl ploči i u ovoj ističe se kvalitetno pjevanje Brane Likića. Novina u muzici grupe Rezonansa koja je predstavljena u pjesmi "Hajde dušo da igramo malo" je upotreba puhača. Vrhunac u pjesmi je refren odsviran u bržem ritmu, koji pjevaju Brano i njegova sestra Branka Likić uz aktivno učešće svih muzičara grupe Rezonansa, što sve zajedno zvuči kao američka western muzika. Tekstualno i muzički, ova pjesma zasniva se na bosanskohercegovačkoj i jugoslavenskoj narodnoj muzici. Nakon toga, pjesma se nastavlja u sporijem ritmu s početka sa solo dionicom na violini koju nadopunjuje flauta Josipa Mijača. Istu melodiju nastavljaju svojim pjevanjem Brano i Branka Likić. Zatim, opet dolazi refren u bržem ritmu i sve se završava sa pjevačkim dijelom s početka pjesme uz aktivnu upotrebu puhača. Završetak pjesme urađen je u prepoznatljivom festivalskom pop stilu iz tog vremena po uzoru na druge sarajevske izvođače poput: Indexa, Zravka Čolića i Ambasadora. Na B-strani singl ploče je balada pod nazivom "Slikarka" za koju je muziku, tekst i aranžman napiso Brano Likić. Počinje sa melodijom odsviranom na ksilofonu uz lagahnu pratnju na klaviru i akustičnoj gitari. Upotreba ksilofona (koji se može čuti u cijeloj pjesmi) predstavlja još jednu malu novinu u muziciranju grupe Rezonansa, čineći njihovu muziku raznovrsnijom. Pjesmu karakteriše smireno pjevanje Brane Likića uz pjevačku pratnju njegove sestre u refrenu. Fotografiju i dizajn omota singl ploče uradio je Dragan S. Stefanović.